লেখার ক্রমবিকাশের দ্বিতীয় পর্যায়টি হলো চিত্রাঙ্কন। এই চিত্রাঙ্কন রীতিও শুরু হয় প্রাচীন প্রস্তর যুগে, যখন আদিম মানুষ ছবি আঁকত গুহার দেয়াল, প্রস্তর খণ্ড, হাড় ও হাতির দাঁতের ওপর। এই চিত্রকর্মে কখনও শত্রু নিধন, কখনও পশু শিকারের দৃশ্য চিত্রিত হয়েছে। মুখের কথা দিয়ে এসব স্মৃতিকে ধরে রাখা যেত না বলে তারা চিত্রের মধ্য দিয়ে তা ধরে রাখত। অনেক সময় ক্রিয়াকর্মের ওপর যাদুশক্তি সঞ্চয় করার উদ্দেশ্যও নিহিত থাকত ওই চিত্রাঙ্কনের ভেতর। সে সময় আদিম মানুষের কাছে আরেকটা বড় প্রয়োজন ছিল এই রেখা, চিত্র বা চিত্রলিপির, যার মাধ্যমে দূরের লোকদের কাছে সহজে সংবাদ পাঠানো যেত। কখনও ওই চিত্রলিপি আন্তঃকওম চুক্তি সম্পর্কিত দলিল রচনার মাধ্যম হিসেবে ব্যবহৃত হতো। এই চিত্রলিপি পরবর্তী পর্যায়ে চিত্র-প্রতীক বা ভাবচিত্র হয়ে দাঁড়ায়। এগুলোকে বলা যায় চিত্রের সংকত রূপ। বলাবাহুল্য, এ চিত্রলিপিতে চিত্রিত মূল প্রাণী বা বস্তুর সঙ্গে সাদৃশ্য খুব অল্পই থাকত। তবে এই সংকেত চিহ্নগুলোর মধ্য দিয়েই দর্শকদের মনে মূল প্রাণী বা বস্তু সম্পর্কে ধারণা জন্মাত।